Hagnaður fasteignafélagsins Reita nam 629 milljónum króna á þriðja ársfjórðungi , sem er 47,8% lækkun frá sama tíma fyrir ári þegar hagnaðurinn nam 1,2 milljarði króna . Leigutekjur félagsins jukust um 3% mili ára , úr 2.877 milljónum króna í 2.962 milljónir króna , meðan rekstrarkostnaður fasteigna fyrirtækisins jókst um 2,6% , úr 879 milljónum í 902 milljónir króna . Stjórnunarkostnaðurinn jókst hins vegar meira , eða um 3,3% , úr 152 milljónum í 157 milljónir króna , og síðan dróst matshækkun fjárfestingareignanna mikið saman eða um 84% , úr tæplega 1,2 milljarða viðbót fyrir ári í 192 milljónir nú . Rekstrarhagnaðurinn fyrir matsbreytinguna jókst hins vegar um 3,1% , úr 1.846 milljónum króna í 1.903 milljónir króna . Hrein fjármagnsgjöld drógust líka saman , eða um 14,2% , úr ríflega 1,4 milljarði í ríflega 1,2 milljarða , svo hagnaður fyrirtækisins fyrir tekjuskatt lækkaði um 46% , úr 1,6 milljarði í 863 milljónir króna . Eigið fé félagsins hefur aukist um 2,1% á árinu , úr 46,9 milljörðum króna í 47,9 milljarða króna . Skuldir félagsins jukust á sama tíma um 9,2% , úr 96,8 milljörðum í 105,7 milljarða . Þannig jukust heildareignirnar um 6,9% , úr 143,7 milljónum króna í 153,6 milljónir króna og eiginfjárhlutfallið lækkaði úr 32,6% í 31,2% . Ef horft er til fyrstu níu mánaða ársins samanlagt nam rekstrarhagnaður Reita nærri 5,8 milljörðum króna , sem er 3,5% aukning frá sama tíma fyrir ári . Hagnaðurinn sjálfur jókst hins vegar um 67% , úr rúmlega 1,5 milljörðum króna í tæplega 1,6 milljarða . Guðjón Auðunsson forstjóri Reita segir reksturinn hafa gengið vel fyrstu níu mánuði ársins og afkomuna á þriðja ársfjórðungi hafa verið í samræmi við útgefnar horfur . „ Árið hefur að stórum hluta verið nýtt í umbætur á eignasafninu og sést það á mikilli fjárfestingu samhliða tímabundnum samdrætti í nýtingu . Margar fasteignir hafa í smáum og stórum skömmtum gengið í gegnum endurnýjun lífdaga og nýir leigutakar tekið við umgjörð um atvinnustarfsemi þeirra til langrar framtíðar . Skaftahlíð 24 hýsir nú skrifstofur Landspítalans í uppgerðu húsnæði , Íslandspóstur er að koma sér fyrir í stóru og endurnýjuðu rými á Höfðabakka 9 og Sjúkraþjálfun Íslands hefur hafið starfsemi í norðurenda Kringlunnar eftir gagngerar endurbætur , “ segir Guðjón . „ Innkoma Vínlandsleiðar í eignasafnið fyrir rúmu ári síðan skýrir stærstan hluta af breytingu í tekjum á milli ára . Með kaupum á þeim eignum var góður grunnur af útleigu til opinberra aðila styrktur enn frekar og með undirritun leigusamninga við Landspítalann , Íslandspóst og fleiri aðila hafa þar bæst við um 22 þúsund fermetrar í útleigu til opinberra leigutaka . Eftir góðan gang í útleigu á haustmánuðum er nýtingarhlutfall félagsins í dag um 96% og vonir standa til um að það hlutfall haldi áfram að hækka . Árinu hefur einnig fylgt framhald á endurfjármögnun félagsins . Góður árangur hefur náðst en til þessa hefur félagið gefið út skuldabréf fyrir um 10,2 milljarða og greitt niður óhagstæð eldri lán í þeim tilgangi að lækka vaxtakostnað félagsins . Aukið vaxtaálag á markaði er áhyggjuefni til lengri tíma litið og ekki í takti við verðlagningu sambærilegra afurða í löndunum í kringum okkur . Reitir horfa björtum augum til framtíðar og þrátt fyrir að tímabundin niðursveifla sé í hagkerfinu um þessar mundir þá er þjóðarbúið vel í stakk búið til að mæta slíkri niðursveiflu . Sömu sögu er að segja af Reitum . Eignir félagsins , ávöxtunarkrafa þeirra og vænt markaðsleiga hafa verið metin með varfærnum hætti og skuldsetning hófleg . Arðsemi eigna í fullnýttu eignasafni er um 6,1% og virði hvers fermetra í eignasafninu er rétt um 300.000 kr . Rekstur Reita er stöðugur og eftirspurn eftir eignum félagsins heilbrigð . “